Navarra Suma (Na+) talde parlamentarioari atxikitako foru parlamentari Ángel Ansa Echegaray jaunak **galdera** egin du, **idatziz erantzun dakion**, Retech funtsei buruz (10-22/PES-00617). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariak horretaz ematen duen informazioa:

**Nafarroako Gobernuaren aurreikuspenen arabera, zenbat denbora beharko da proiektua abiarazten denetik zentroa abian jarri arte? Zentroa non kokatzea aurreikusi dute? Noiz espero dute jasotzea 3 milioi euroak Espainiako Gobernuaren aldetik? Zer partidatatik eginen du Nafarroak gainerako 1,1 milioiko ekarpena?**

Aurreikuspenen arabera, proiektuak hiru urteko iraupena du: 2023, 2024 eta 2025. RETECH proiektuen deialdira aurkeztutako memorian aurreikusitako denbora-aurreikuspenaren arabera, “Nafarroa Cibersecurity Center-en eraketa” jarduketa-ildoa 2023ko lehen seihilekoan abiatuko da, eta une horretatik aurrera zentroak berak abiatuko ditu proposatutako proiektua osatzen duten gainerako jarduketa-ildoak.

Data horiek proiektua formalizatzearen mende daude, Hitzarmenaren, Errege Dekretuaren edo zehazten den arau-tresnaren bidez, bai eta deialdia egin duen organoak tresnan bertan zehaztutakoaren mende ere. Arau-tresna hori berretsi beharko dute erakunde proposatzaileak, Ekonomia Gaietako eta Eraldaketa Digitaleko Ministerioak eta hautatutako proiektuaren parte diren gainerako autonomia erkidegoek.

Erakunde deitzailearen finantzaketa jasotzeko datak proiektuak arautzeko arau-tresnan zehaztuko dira; beraz, oraindik ezin dugu eman informazio hori.

Gaur egun, zentroaren behar materialak eta kokapena diseinatzen ari dira.

Proiektu honen kasu zehatzean, Nafarroak proiektuei dagokien zatia emateko erabiliko dituen partida zehatzak ez dira zehaztu oraindik, deialdia egin duen organoak arau-tresnan ezarritakoaren mende baitaude, hein handi batean, proiektua bera formalizatzeari eta finantzaketaren zati bakoitzari egotz dakizkiokeen gastuei dagokienez.

**"Biki Digitaletan oinarritutako ekintzailetza- eta berrikuntza-ekosistemak bizkortzea" proiektua.**

Aurreikuspenen arabera, proiektuak hiru urteko iraupena du: 2023, 2024 eta 2025. Datozen hilabeteetan, proiektuaren lehen urratsak izanen dira eskakizun eta behar funtzionalen analisia, biki digital irekiaren ereduaren diseinua eta erosketa publiko berritzaileko ekimenak abiatzea.

Hasiera batean, eta gaur egun eskura dugun informazioarekin, Espainiako Gobernuak 2023an zehar ematen ahal dizkio funtsak Nafarroari.

Nafarroak, bere aldetik, aurreikuspen bat egin du, alda daitekeena, eta behin-behineko ikuspegi hori kontuan hartuta, dirua honela inbertitzeko asmoa du:

- Exekutatzen ari diren proiektuetatik datozen 807.500 € biki digitalen proiektura bideratuko dira.

- Iruñeko Udaletik datozen 379.000 €.

- Garraio eta Mugikortasunaren Zuzendaritza Nagusitik datozen 70.000 €.

**Spain Living Lab proiektua (Adimen Artifiziala misio).**

Aurreikuspenen arabera, proiektuak hiru urteko iraupena du: 2023, 2024 eta 2025. Honako hau da memoriarako eman zen hasierako aurreikuspena: Abian jartzeko, Ministerioak finantzaketa onartu beharko du, eta izapidetzea posible denetik aurrera exekutatuko da.

**1. blokea:** **JARDUKETAK ETA ALDERDI TEKNIKOA**

|  |  |
| --- | --- |
| **Jarduketaren izena** | **Pertsonalizazio eta web-analitika plataforma, oinarri hartuta turistaren eta turismo-sektoreko profesionalaren jarrera.** |
| Jarduketaren iraupena | Hasiera (hilabetea-urtea): 2023ko otsaila  Amaiera (hilabetea-urtea): 2025eko abendua |
| **Jarduketaren izena** | **Nafarroako Turismoaren Behatokiaren bilakaera Nafarroako Turismo DataHub-era.** |
| Jarduketaren iraupena | Hasiera (hilabetea-urtea): 2023ko urtarrila  Amaiera (hilabetea-urtea): 2025eko abendua |

**2. blokea: I+G MISIOA**

|  |  |
| --- | --- |
| **Jarduketaren izena** | **1. jarduketa Zerbitzu eta esperientzien salmenta hobetzea ahots-laguntzaileen bidez** |
| Jarduketaren iraupena | Hasiera (hilabetea-urtea): 2023ko urtarrila  Amaiera (hilabetea-urtea): 2025eko abendua |
| **Jarduketaren izena** | **2. jarduketa. Errealitate birtualeko murgiltze-jarduerak garatzea helmugaren aurkezpenerako eta salmentarako** |
| Jarduketaren iraupena | Hasiera (hilabetea-urtea): 2023ko urtarrila  Amaiera (hilabetea-urtea): 2025eko abendua |
| **Jarduketaren izena** | **3. jarduketa. Simulatzaile bat garatzea customer journey-aren proiekziorako eta bezero jasangarrien balio potentzialerako** |
| Jarduketaren iraupena | Hasiera (hilabetea-urtea): 2023ko urtarrila  Amaiera (hilabetea-urtea): 2025eko abendua |
| **Jarduketaren izena** | **4. jarduketa. Guest Experience Cyborg-erako errealitate areagotua sustatzea Nafarroako ostatuetan** |
| Jarduketaren iraupena | Hasiera (hilabetea-urtea): 2023ko urtarrila  Amaiera (hilabetea-urtea): 2025eko abendua |

Oraindik ez dakigu nola jasoko dugun estatuaren ekarpena; izan ere, Ministerioak dagokion tresna juridikoa argitaratzeko zain gaude.

Nafarroari dagokion aurrekontua honako partida hauen bidez emanen du:

|  |  |  |  |
| --- | --- | --- | --- |
| 83200 | 2061 | 432100 | Lizentziak web-pertsonalizatzerako eta marketineko web-analitikarako (ReTECH) |
| 83200 | 6090 | 432100 | Laguntza teknikoa marketineko web-pertsonalizatzea garatzeko (ReTECH) |

Proiektuak irauten duen 3 urteetarako aurreikusitako urte anitzeko gastua da.

**TechFablab proiektua (ekintzailetza-sareak).**

Aurreikuspenen arabera, proiektuak hiru urteko iraupena du: 2023, 2024 eta 2025. Erakunde deitzailearen finantzaketa jasotzeko datak proiektuak arautzeko arau-tresnan zehaztuko dira; beraz, oraindik ezin dugu eman informazio hori.

Nafarroak proiektuei dagokien zatia emateko erabiliko dituen partida zehatzak ez dira zehaztu oraindik, deialdia egin duen organoak arau-tresnan ezarritakoaren mende baitaude, hein handi batean, proiektua bera formalizatzeari eta finantzaketaren zati bakoitzari egotz dakizkiokeen gastuei dagokienez.

Hori guztia jakinarazten dut, Nafarroako Parlamentuko Erregelamenduaren **194. artikuluan** xedatutakoa betez.

Iruñean, 2023ko otsailaren 3an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García

Navarra Suma (Na+) talde parlamentarioari atxikitako foru parlamentari Ángel Ansa Echegaray jaunak **galdera** egin du, **idatziz erantzun dakion**, Retech funtsei buruz (10-22/PES-00617). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariak horretaz ematen duen informazioa:

2023/02/03an (ostirala) bidalitako erantzunaren hedapen gisa, parlamentari jaunari jakitera ematen zaio funtsezko aldaketa bat egon dela Biki Digitaletan oinarritutako ekintzailetza- eta berrikuntza-ekosistemak bizkortzeko proiektuan.

Izan ere, behin baino gehiagotan esan dudan bezala, aurreikuspen hori denbora igaro ahala ixten eta berresten joaten da.

Hauxe da aldaketa:

Ministerioak 5,7 milioi euro ematea espero dugu.

Hortaz, proiektuan osotara inbertitzea espero dugun kopurua 7.696.000 € da; horietatik, Nafarroak 1.926.500,00 € jarriko ditu, honela banaturik:

- Exekutatzen ari diren proiektuetatik datozen 1.156.500 € biki digitalen proiektura bideratuko dira.

- Iruñeko Udaletik datozen 650.000 €.

- Garraio eta Mugikortasunaren Zuzendaritza Nagusitik datozen 120.000 €.

Lehen eta hasierako erantzunean esan dizudan bezala, behin-behineko kopuru horiek jasotzea espero da, eta, beraz, denboran zehar gerta daitezkeen aldaketen menpe daude.

Hori guztia jakinarazten dut, Nafarroako Parlamentuko Erregelamenduaren **194. artikuluan** xedatutakoa betez.

Iruñean, 2023ko otsailaren 6an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García